CELEX: 62021CN0216
Language: et
Date: 2021-04-06 00:00:00
Title: Kohtuasi C-216/21: Eelotsusetaotlus, mille on esitanud Curtea de Apel Ploieşti (Rumeenia) 6. aprillil 2021 – Asociaţia „Forumul Judecătorilor din România“, YN versus Consiliul Superior al Magistraturii

9.8.2021   
            
            
               ET
            
            
               Euroopa Liidu Teataja
            
            
               C 320/13
            
         
      Eelotsusetaotlus, mille on esitanud Curtea de Apel Ploieşti (Rumeenia) 6. aprillil 2021 – Asociaţia „Forumul Judecătorilor din România“, YN versus Consiliul Superior al Magistraturii
      (Kohtuasi C-216/21)
      (2021/C 320/17)
      Kohtumenetluse keel: rumeenia
      
         Eelotsusetaotluse esitanud kohus
      
      Curtea de Apel Ploieşti
      
         Põhikohtuasja pooled
      
      
         Kaebuse esitajad: Asociaţia „Forumul Judecătorilor din România“, YN
      
         Vastustaja: Consiliul Superior al Magistraturii
      
         Eelotsuse küsimused
      
      
                  1.
               
               
                  Kas Euroopa Komisjoni 13. detsembri 2006. aasta otsusega 2006/928/EÜ (1) loodud koostöö- ja jälgimiskorda (edaspidi: „koostöö- ja jälgimiskord“) tuleb käsitada Euroopa Liidu institutsiooni õigusaktina ELTL artikli 267 tähenduses, mille tõlgendust võib Euroopa Liidu Kohtult küsida? Kas Euroopa Komisjoni 13. detsembri 2006. aasta otsusega 2006/928/EÜ kehtestatud koostöö- ja jälgimiskorra sisu, iseloom ja ajaline kestus kuuluvad Bulgaaria Vabariigi ja Rumeenia Euroopa Liiduga ühinemise lepingu, mille Rumeenia allkirjastas Luxembourgis 25. aprillil 2005, kohaldamisalasse? Kas selle koostöö- ja jälgimiskorra raames välja töötatud aruannetes sätestatud nõuded on Rumeenia riigile siduvad?
               
            
                  2.
               
               
                  Kas kohtunike sõltumatuse põhimõtet, mis on tagatud Euroopa Liidu lepingu artikli 19 lõike 1 teises lõigus ja Euroopa Liidu põhiõiguste harta artiklis 47 ning Euroopa Liidu Kohtu praktikas seoses Euroopa Liidu lepingu artikliga 2, võib tõlgendada nii, et see puudutab ka ametis olevate kohtunike edutamise menetlusi?
               
            
                  3.
               
               
                  Kas seda põhimõtet kahjustab kõrgemale kohtuastmele edutamise süsteemi kehtestamine, mis põhineb üksnes apellatsioonikohtu esimehest ja selle kohtunikest koosneva niisuguse komisjoni läbiviidaval tegevuse ja käitumise kokkuvõtlikul hindamisel, kes lisaks kohtunike perioodilisele hindamisele viib läbi eraldi nii edutatavate kohtunike hindamist kui ka kohtulikku kontrolli nende otsuste üle?
               
            
                  4.
               
               
                  Kas kohtunike sõltumatuse põhimõtet, mis on tagatud Euroopa Liidu lepingu (ELL) artikli 19 lõike 1 teises lõigus ja Euroopa Liidu põhiõiguste harta artiklis 47 ning Euroopa Liidu Kohtu praktikas seoses Euroopa Liidu lepingu artikliga 2, kahjustataks, kui Rumeenia riik ei austa Euroopa Liidu õiguse ettenähtavust ja õiguskindlust, aktsepteerides koostöö- ja jälgimiskorda ja selle alusel koostatud aruandeid ning täites neid rohkem kui 10 aastat ning muutes seejärel ilma ette teatamata mittejuhtival ametikohal olevate kohtunike edutamise menetlust, vastuolus koostöö- ja jälgimiskorra soovitustega?
               
            
         (1)  Komisjoni 13. detsembri 2006. aasta otsus, millega nähakse ette kord, mille abil teha Rumeeniaga koostööd ja jälgida tema edusamme konkreetsete eesmärkide täitmisel kohtureformi alal ning korruptsiooni ja organiseeritud kuritegevuse vastases võitluses (ELT 2006 L 354, lk 56).